जयपुर. निजी अस्पतालों ने न सिर्फ बैलून और वायर, बल्कि प्रॉसीजर चार्ज के भी अधिक रुपए वसूले हैं। अभी तक अस्पताल संचालकों का कहना था कि उन्होंने प्रॉसीजर चार्ज से अधिक रुपए नहीं लिए हैं। लेकिन भास्कर की ओर से की गई पड़ताल में सामने आया है कि ईएचसीसी हॉस्पिटल में 13 फरवरी के बाद की गई एंजियोप्लास्टी के कई केस में प्रॉसीजर चार्ज से अधिक रुपए वसूले गए।
चिकित्सा मंत्री ने बुधवार को कहा कि अस्पतालों ने पैकेज से अधिक रुपए नहीं लिए, लेकिन भास्कर की पड़ताल में यह जानकारी गलत निकली है। ईएचसीसी हॉस्पिटल में 13 फरवरी के बाद किए 3 ऑपरेशन में पैकेज से भी अधिक पैसे लिए गए। इन मरीजों में किशनलाल चौधरी और एल.आर. मीणा से 95-95 हजार रु. और प्रभाती देवी से 88 हजार 750 रु. लिए। जबकि केंद्र सरकार की ओर से पैकेज अधिकतम 85 हजार रु. तय है। इनमें जांच के बाद चिकित्सा विभाग को आशंका है कि दूसरे अस्पतालों में भी पुराने बैलून और वायर लगाए जा रहे हैं और पैसे वसूले जा रहे हैं।
कीमतें तय हों, भेजेंगे प्रपोजल
अस्पतालों ने जिस तरह पैकेज का फायदा उठाया, उसी तरह नए बैलून और वायर के मनमाने पैसे वसूल सकते हैं। ऐसे में वायर और बैलून के प्राइज कंट्रोल के लिए केन्द्र सरकार को पत्र लिखा जाएगा। ड्रग कंट्रोलर अजय फाटक ने बताया कि संभव है कि अब निजी अस्पताल नए बैलून और वायर की नई रेट निर्धारित कर दें। यानि कि काफी अधिक। ऐसे में मरीज को फायदा नहीं होगा। इनकी कीमतें स्टेंट की तरह निर्धारित कराने के लिए केन्द्र सरकार को प्रपोजल भेजा जाएगा।
बढ़ सकता है आंकड़ा
ड्रग डिपार्टमेंट को आशंका है कि शहर के अन्य निजी अस्पताल भी स्टेंट लगाने सहित बैलून और वायर की कीमतों में खेल कर रहे हैं। इसलिए अब सभी अस्पतालों की जांच की जाएगी। शहर में हर महीने 1000 से अधिक एंजियोप्लास्टी होती हैं।
गामा रेडिएशन से ही इंफेक्शन खत्म
निजी अस्पताल जिस तकनीक से स्टरलाइजेशन कर रहे हैं, वह पूरी तरह कारगर नहीं है। विशेषज्ञों का कहना है कि हार्ट में बैलून और वायर डाले जाते हैं, जिन्हें स्टरलाइज करने के लिए गामा तकनीक काम में ली जानी चाहिए।
hin_Deva hin_Deva hin_Deva hin_Deva hin_Deva hin_Deva bho_Deva hin_Deva